Soleimani ingespan in Trump se verkiesingsplan | Netwerk24
Soleimani ingespan in Trump se verkiesingsplan
10 Januarie 2020 15:13
Pres. Donald Trump van Amerika gebruik die dood van die Iranse genl.maj. Kassem Soleimani nou in sy veldtog om weer as president gekies te word.
Hy het mense op 'n saamtrek in Toledo, Ohio, toegespreek en onder groot toejuiging gesê deur die dood van Soleimani is duisende ander mense se lewe gered en Amerika het só geregtigheid laat geskied.
Trump het ook kritiek verwerp van die Demokrate wat beweer hy het sy mag misbruik met die aanval op Soleimani 'n week gelede by 'n lughawe in Bagdad.
Hy sê Soleimani het gewelddadige protesoptogte gereël by die Amerikaanse ambassade in Bagdad en sê as hy nie Amerikaanse troepe uitgestuur het om die ambassade te beskerm nie, sou Amerikaners daar gesterf het.
Pres. Donald Trump van die VSA het sanksies teen Iran ingestel.
Die feit dat Trump sy eerste byeenkoms in sy verkiesingsveldtog vir 2020 in Toledo hou, is tekenend van hoe belangrik die deelstaat Ohio vir hom is in sy poging om vir 'n tweede termyn van vier jaar terug te keer as president. Hy het dié deelstaat in 2016 met agt persentasiepunte gewen nadat dit altyd 'n vesting van die Demokrate was.
Hoewel Trump en sy raadgewers volhou dat Soleimani Amerikaners in die Midde-Ooste aangeval het, word hy erg gekritiseer omdat daar nie voldoende bewyse is nie.
Trump sê Soleimani het nuwe aanvalle op Amerikaanse ambassades beplan, maar is gekeer voordat hy enigiets kon doen.
Ná Soleimani se dood het Iran wraak geneem deur missielaanvalle op twee Amerikaanse basisse in Irak uit te voer. Trump sê hy was gereed om terug te baklei, maar daar was geen Amerikaanse ongevalle nie.
In reaksie op kritiek van die opposisie sê hy die Demokrate het nie nodig gehad om te weet van sy planne teen Iran nie. Hy glo hulle sou dit teengestaan het en heel moontlik aan die media uitgelap het.
Hy het beklemtoon dat Soleimani 'n terroris is en dat hy nou duidelik sien die radikale linkse Demokrate is nie saam met hom bly oor die dood van dié terroris nie. – Reuters